दिल्लीः स्पेशल सेल को मिली बड़ी कामयाबी, 100 करोड़ की पार्टी ड्रग्स बरामद - delhi special cell party drugs smuggling arrest racket disclosure crime - AajTak
दिल्लीः स्पेशल सेल को मिली बड़ी कामयाबी, 100 करोड़ की पार्टी ड्रग्स बरामद
करीब आधा किलो केटामाउन पाउडर और 100 केटामाइन हाइड्रोक्लोराईड इंजेक्शन चावल के 43 ड्रम के अंदर छिपा कर रखे गए थे. पुलिस के मुताबिक अंतरराष्ट्रीय बाजार में जब्त की गई इस ड्रग्स की कीमत करीब 100 करोड़ रुपये है.
पुलिस ने गैंग से जुड़े इन शातिर बदमाशों को गिरफ्तार कर लिया है (फोटो- हिमांशु)
हिमांशु/अरविंद [Edited by : परवेज़ सागर]
नई दिल्ली, 23 जनवरी 2019, अपडेटेड 19:35 IST
दिल्ली पुलिस की स्पेशल सेल ने अंतरराष्ट्रीय ड्रग तस्करों के एक गैंग का भंडाफोड़ किया है. पुलिस ने 6 लोगों को गिरफ्तार कर उनके पास से करीब सौ करोड़ की पार्टी ड्रग बरामद की है. पुलिस के मुताबिक इस सिंडिकेट को लंदन और नेपाल से चलाया जा रहा है. इसके सरगना पाकिस्तानी नागरिक मजहर और अमरजीत बैंस लंदन के बर्कशायर में रहते हैं, और जबिक तीसरा शख्स जसप्रीत सिंह ढिल्लन नेपाल में रहता है.
इस गैंग के 6 लोग दिल्ली के राजेंद्र नगर इलाके में रह रहे थे. पुलिस को पिछले कई महीनों से खबर मिल रही थी मुंबई और दिल्ली में बड़ी मात्रा में पार्टी ड्रग जमा की जा रही है और फिर उन्हें पूरे देश के अलावा विदेशों में भी सप्लाई किया जा रहा है. पुलिस ने जब इस गैंग के बारे में पड़ताल की तो उन्हें सुनील कुमार और लोकेश मेहता के बारे में पता लगा.
पुलिस को ये भी पता लगा कि दोनों के पास बड़ी मात्रा में पार्टी ड्रग है. ये जानकारी भी मिली कि कि मुंबई से इनका एक सहयोगी सतीश कुमार दिल्ली आया हुआ है, माल ले जाने के लिए. इसके बाद पुलिस ने जनकपुरी इलाके से 15 जनवरी को सुनील कुमार और लोकेश मेहता को 5 किलो से ज्यादा पार्टी ड्रग मियाउ-मियाउ के साथ गिरफ्तार कर लिया.
आरोपियों से पूछताछ के बाद पुलिस ने हरी नगर के एक गोदाम से बड़ी मात्रा में पार्टी ड्रग बरामद की. दोनों से लगातार पूछताछ के बाद पुलिस ने गैंग के तीन और तस्करों सतीश साहू, नीरज अरोड़ा और राजेश दत्ता को गिरफ्तार कर लिया है.
पुलिस ने इन सबके पास 10 किलो से ज्यादा मियाउ-मियाउ ड्रग पाउडर, साढ़े दस लाख टैबलेट जो की पार्टियों में इस्तेमाल होती है. करीब आधा किलो केटामाउन पाउडर, 100 केटामाइन हाइड्रोक्लोराईड इंजेक्शन, इन सबको चावल के 43 ड्रम के अंदर छिपा के रखा गया था. पुलिस के मुताबिक अंतरराष्ट्रीय बाजार में कुल जब्त की गई ड्रग्स की कीमत करीब 100 करोड़ रुपये है.
पुलिस के मुताबिक पकड़ में आए राजेश दत्ता के खिलाफ लंदन की सरकार ने लुकआउट नोटिस भी जारी किया हुआ है. दत्ता पर वहां दो मिलियन पाउंड के मनी लॉन्ड्रिंग का केस चल रहा है. पुलिस के मुताबिक जसप्रीत सिंह ढिल्लन के नेपाल और मलेशिया में नाइट क्लब हैं और इसीलिए उसे पार्टी ड्रग्स की जरूत पड़ती थी, जिसे ये गैंग पूरा करता था.
तैमूरनगर हत्याकांड: ड्रग्स के धंधे की 'खाला' फरार, सरगना गिरफ्तार
15 करोड़ की ड्रग्स के साथ 2 अरेस्ट, हाई प्रोफाइल पार्टी में होनी थी